b"\n_START_ARTICLE_\nEenokki\n_START_PARAGRAPH_\nEenokki on S\xc3\xa4kyl\xc3\xa4n kunnassa Pyh\xc3\xa4j\xc3\xa4rven it\xc3\xa4rannalla sijaitseva alue, jolla toimi suosittu tanssilava yli 50 vuoden ajan aina 1990-luvun alkuun saakka. Nyky\xc3\xa4\xc3\xa4n paikalla on frisbeegolfrata. Eenokki sijaitsee Kauttualle johtavan yhdystie 12691:n eli niin sanotun Rantatien varrella. S\xc3\xa4kyl\xc3\xa4n keskustasta on matkaa Eenokille noin kolme kilometri\xc3\xa4.\n_START_SECTION_\nTanssilava\n_START_PARAGRAPH_\nEenokin tanssipaviljonki oli alun perin S\xc3\xa4kyl\xc3\xa4n suojeluskunnan omistama, kunnes se v\xc3\xa4lirauhansopimuksen nojalla luovutettiin syksyll\xc3\xa4 1944 S\xc3\xa4kyl\xc3\xa4n VPK:lle. Eenokista tuli nopeasti yksi Lounais-Suomen suosituimmista huvipaikoista, joka oli erityisen tunnettu tuhansia ihmisi\xc3\xa4 vet\xc3\xa4neist\xc3\xa4 juhannusjuhlistaan. Vuonna 1970 lavalle tehtiin suuri laajennus, jolloin sen koko kasvoi tuhanteen neli\xc3\xb6metriin. Sis\xc3\xa4tiloissa olevan tanssisalin lis\xc3\xa4ksi valmistui my\xc3\xb6s ulkoilmalava. Tanssien ja konserttien lis\xc3\xa4ksi Eenokilla j\xc3\xa4rjestettiin muita yleis\xc3\xb6tilaisuuksia, kuten messuja ja se toimi my\xc3\xb6s erilaisten j\xc3\xa4rjest\xc3\xb6jen leiripaikkana. Esimerkiksi vuonna 1947 paikalla pidettiin Suomen ensimm\xc3\xa4inen palokuntalaisleiri, johon osallistui Turun ja Porin l\xc3\xa4\xc3\xa4nin alueen vapaapalokuntalaisia. Paitsi tanssiorkestereita ja iskelm\xc3\xa4t\xc3\xa4hti\xc3\xa4, Eenokilla esiintyi my\xc3\xb6s maan suosituimpia rockyhtyeit\xc3\xa4. Tanssien j\xc3\xa4rjest\xc3\xa4minen jatkui yht\xc3\xa4jaksoisesti vuoteen 1991 saakka, jonka j\xc3\xa4lkeen toimintaa elvytettiin viel\xc3\xa4 kev\xc3\xa4\xc3\xa4ll\xc3\xa4 1994, kunnes lava paloi maan tasalle 30. kes\xc3\xa4kuuta tuhopolttajan sytytt\xc3\xa4m\xc3\xa4n\xc3\xa4._NEWLINE_Vuonna 1981 manageri Kari Heimonen j\xc3\xa4rjesti Eenokilla S\xc3\xa4kyl\xc3\xa4 Rock'n'Roll '81 -nimisen festivaalin, jonka yhteydess\xc3\xa4 kuvattiin my\xc3\xb6s elokuvaa Rokki Diggari.\n_START_SECTION_\nFrisbeegolfrata\n_START_PARAGRAPH_\nKes\xc3\xa4kuussa 2013 Eenokin ranta-alueelle ja sen ymp\xc3\xa4rist\xc3\xb6\xc3\xb6n avattiin S\xc3\xa4kyl\xc3\xa4n kunnan yll\xc3\xa4pit\xc3\xa4m\xc3\xa4 12 v\xc3\xa4yl\xc3\xa4n frisbeegolfrata. Radan kokonaispituus on 1 237 metri\xc3\xa4 ja par 38. Paikalla toimii my\xc3\xb6s kioski."